Document ID: 32014R0500

Title and Content:
ΚΑΤ' ΕΞΟΥΣΙΟΔΌΤΗΣΗ ΚΑΝΟΝΙΣΜΌΣ (ΕΕ) αριθ. 500/2014 ΤΗΣ ΕΠΙΤΡΟΠΉΣ της 11ης Μαρτίου 2014 που συμπληρώνει τον κανονισμό (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου με την τροποποίηση του κανονισμού (ΕΚ) αριθ. 288/2009 της Επιτροπής όσον αφορά τη χορήγηση ενίσχυσης για συνοδευτικά μέτρα στο πλαίσιο καθεστώτος προώθησης της κατανάλωσης οπωροκηπευτικών στα σχολεία Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, για τη θέσπιση κοινής οργάνωσης των αγορών γεωργικών προϊόντων και την κατάργηση των κανονισμών (ΕΟΚ) αριθ. 922/72, (ΕΟΚ) αριθ. 234/79, (ΕΚ) αριθ. 1037/2001 και (ΕΚ) αριθ. 1234/2007 του Συμβουλίου (1), και ιδίως το άρθρο 24 παράγραφος 1 στοιχείο γ) και παράγραφος 2 στοιχείο β), Εκτιμώντας τα ακόλουθα: (1) Ο κανονισμός (ΕΕ) αριθ. 1308/2013 κατήργησε και αντικατέστησε τον κανονισμό (ΕΚ) αριθ. 1234/2007 του Συμβουλίου (2) από την 1η Ιανουαρίου 2014. (2) Το άρθρο 23 παράγραφος 1 στοιχείο β) του κανονισμού (ΕΕ) αριθ. 1308/2013 προβλέπει ότι η ενωσιακή ενίσχυση στο πλαίσιο του σχεδίου προώθησης της κατανάλωσης οπωροκηπευτικών στα σχολεία μπορεί να καλύπτει επίσης τα αναγκαία συνοδευτικά μέτρα για την αποτελεσματικότητα του σχεδίου. Είναι, συνεπώς, αναγκαίο να καθοριστούν τα μέτρα αυτά από την άποψη των στόχων και των συναφών δαπανών και να προσδιοριστεί ποιες από τις δαπάνες αυτές θα μπορούσαν να είναι επιλέξιμες για ενωσιακή ενίσχυση. (3) Ο κανονισμός (ΕΚ) αριθ. 288/2009 της Επιτροπής (3) προβλέπει κανόνες για την εφαρμογή του σχεδίου προώθησης της κατανάλωσης φρούτων και λαχανικών στα σχολεία και, ιδίως, την υποχρέωση των κρατών μελών να περιγράφουν στη στρατηγική τους τα συνοδευτικά μέτρα που πρόκειται να υιοθετήσουν για να διασφαλίσουν την επιτυχή εφαρμογή του προγράμματος. Προβλέπει επίσης κανόνες σχετικά με τις δαπάνες που είναι επιλέξιμες για ενωσιακή ενίσχυση. Ως εκ τούτου, είναι σκόπιμο να τροποποιηθεί ο κανονισμός (ΕΚ) αριθ. 288/2009 προκειμένου να συμπεριληφθούν οι κανόνες σχετικά με τα συνοδευτικά μέτρα που αναφέρονται στο άρθρο 23 παράγραφος 1 στοιχείο β) του κανονισμού (ΕΕ) αριθ. 1308/2013. (4) Το άρθρο 4 παράγραφος 1 του κανονισμού (ΕΚ) αριθ. 288/2009 προβλέπει ότι τα κράτη μέλη που θεσπίζουν σχέδιο προώθησης της κατανάλωσης φρούτων και λαχανικών στα σχολεία μπορούν να υποβάλουν αίτηση για ενωσιακή ενίσχυση για μία ή περισσότερες περιόδους από την 1η Αυγούστου έως τις 31 Ιουλίου. Για να ληφθεί υπόψη η περιοδικότητα του σχολικού έτους, οι νέοι κανόνες σχετικά με τα συνοδευτικά μέτρα θα πρέπει επομένως να αρχίσουν να εφαρμόζονται από την 1η Αυγούστου 2014, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Τροποποίηση του κανονισμού (ΕΚ) αριθ. 288/2009 Ο κανονισμός (ΕΚ) αριθ. 288/2009 τροποποιείται ως εξής: 1) Στο άρθρο 3, η παράγραφος 4 αντικαθίσταται από το ακόλουθο κείμενο: «4. Τα κράτη μέλη προβλέπουν στη στρατηγική τους τα συνοδευτικά μέτρα που αναφέρονται στο άρθρο 23 παράγραφος 1 στοιχείο β) του κανονισμού (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου (4). Τα συνοδευτικά μέτρα στηρίζουν τη διανομή οπωροκηπευτικών προϊόντων και συνδέονται άμεσα με τους στόχους της προώθησης της κατανάλωσης οπωροκηπευτικών στα σχολεία, που είναι η αύξηση της βραχυπρόθεσμης και μακροπρόθεσμης κατανάλωσης οπωροκηπευτικών και η συμβολή τους στη διαμόρφωση υγιεινών διατροφικών συνηθειών. Στα εν λόγω μέτρα μπορούν να συμμετέχουν επίσης οι γονείς και οι δάσκαλοι. (4) Κανονισμός (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, για τη θέσπιση κοινής οργάνωσης των αγορών γεωργικών προϊόντων και την κατάργηση των κανονισμών (ΕΟΚ) αριθ. 922/72, (ΕΟΚ) αριθ. 234/79, (ΕΚ) αριθ. 1037/01 και (ΕΚ) αριθ. 1234/2007 του Συμβουλίου (ΕΕ L 347 της 20.12.2013, σ. 671.»." 2) Το άρθρο 5 τροποποιείται ως εξής: α) η παράγραφος 1 τροποποιείται ως εξής: i) στο στοιχείο β) του πρώτου εδαφίου προστίθεται το ακόλουθο σημείο iv): «iv) δαπάνες για τα συνοδευτικά μέτρα που αναφέρονται στο άρθρο 23 παράγραφος 1 στοιχείο β) του κανονισμού (ΕΕ) αριθ. 1308/2013, και ιδίως: - δαπάνες για τη διοργάνωση μαθημάτων γευσιγνωσίας, τη διοργάνωση και τη διατήρηση μαθημάτων κηπουρικής, τη διοργάνωση επισκέψεων σε αγροκτήματα και παρόμοιων δραστηριοτήτων σκοπός των οποίων είναι να φέρουν τα παιδιά σε επαφή με τη γεωργία, - δαπάνες για μέτρα που αποσκοπούν στην εκπαίδευση των παιδιών σχετικά με τη γεωργία, τις υγιεινές διατροφικές συνήθειες και τα περιβαλλοντικά θέματα που συνδέονται με την παραγωγή, τη διανομή και την κατανάλωση οπωροκηπευτικών, - δαπάνες για μέτρα που αποβλέπουν στη στήριξη της διανομής προϊόντων και συνάδουν με τους στόχους του σχεδίου για την προώθηση της κατανάλωσης οπωροκηπευτικών στα σχολεία», ii) το τέταρτο εδάφιο αντικαθίσταται από το ακόλουθο κείμενο: «Οι δαπάνες επικοινωνίας και τα συνοδευτικά μέτρα που αναφέρονται αντιστοίχως στο πρώτο εδάφιο στοιχείο β) σημεία iii) και iv) δεν μπορούν να χρηματοδοτούνται από άλλα καθεστώτα ενωσιακών ενισχύσεων.»· β) στην παράγραφο 2 προστίθεται το ακόλουθο εδάφιο: «Το συνολικό ύψος των πόρων της Ένωσης που χρησιμοποιούνται για τη χρηματοδότηση των δαπανών που αναφέρονται στην παράγραφο 1 πρώτο εδάφιο στοιχείο β) σημείο iv) δεν υπερβαίνει το 15 % του ετήσιου ποσού της ενωσιακής ενίσχυσης που διατίθεται στο υπόψη κράτος μέλος, μετά την οριστική κατανομή που αναφέρεται στο άρθρο 4 παράγραφος 4.». Άρθρο 2 Έναρξη ισχύος και εφαρμογή Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Εφαρμόζεται από την 1η Αυγούστου 2014. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 11 Μαρτίου 2014.

Classification Labels:
305
304

Label Descriptions:
{"305": "Εκπαιδευτικά Ιδρύματα", "304": "ΕΚΠΑΙΔΕΥΣΗ"}

EuroVoc IDs (Original): 138
1602
1115
1005
712
873
784

EuroVoc IDs (Expanded): 138
1602
1115
1005
712
873
784

Dataset Source: meu

Split: test